Die NG gemeente Mafikeng is ’n gemeente in die gelyknamige stad in die provinsie Noordwes, maar dit ressorteer onder die Sinode van Noord-Kaapland. Volgens die NG Kerk Jaarboek van 2021 het die gemeente toe 133 belydende en 32 dooplidmate gehad. Die gemeente is op Saterdag 7 Mei 1892 gestig. Die dienste van prop. Izak van Heerden is van 22 Mei 1893 af op ’n tydelike grondslag verkry. Die eerste kerkgeboutjie kon reeds in die stigtingsjaar gebou word danksy £300 wat die kerkraad uit Sinodale Fondse geleen het. Nadat ’n storm die dak afgewaai het, is in 1903 uit die oorblyfsels ’n tweede saaltjie gebou. In 1897 is ’n pastorie gebou, maar in 1898, ná die vertrek van ds. Van Heerden na sy eerste vaste standplaas, Kenhardt, waar hy op 22 Januarie as die gemeente se derde leraar sedert 1893 bevestig is, is dit verkoop om die gemeente uit sy haglike geldelike posisie te red. Eers in 1903 is weer ’n pastorie gebou wat met enige veranderings tot 1946 as sodanig gedien het. Op 3 Junie 1898 is ds. J.W. Meyer, van Griekwastad, hier bevestig.